Predkladacia správa

Medzinárodná energetická agentúra (IEA) a Agentúra pre jadrovú energiu (NEA) sú pridružené špecializované agentúry pri Organizácii pre ekonomickú spoluprácu a rozvoj (OECD) so zameraním na oblasť energetiky a jadrovej energetiky vrátane jadrovej bezpečnosti. Slovenská republika sa 14. decembra 2000 stala 30. členským štátom OECD. Získanie členstva SR v OECD neznamenalo automatické získanie členstva v IEA a NEA. Bolo podmienené splnením náročných podmienok prístupového procesu, po ktorého zavŕšení sa SR stala dňa 30. novembra 2007 27. členským štátom IEA a v roku 2002 sa SR stala členom NEA. Oficiálnym zástupcom SR v IEA a NEA je mimoriadny a splnomocnený veľvyslanec, stály predstaviteľ SR pri OECD. Vstupom SR do IEA a NEA došlo na Stálej misii Slovenskej republiky pri OECD v Paríži (ďalej len „SM SR pri OECD“) k významnému rozšíreniu činnosti vo vysoko špecializovanej a odbornej problematike energetiky a jadrovej energetiky, ktoré spadajú do kompetencie Ministerstva hospodárstva SR a Úradu jadrového dozoru Slovenskej republiky.  
 
Účelom tohto materiálu je predložiť návrh na vytvorenie štátnozamestnaneckého miesta pre oblasť energetiky a jadrovej energetiky - poradcu pre energetiku (Energy Advisor), ktorý bude pôsobiť na SM SR pri OECD a bude zodpovedný za zabezpečovanie agendy týkajúcej sa členstva SR v IEA  a NEA. V súčasnosti na SM SR pri OECD pracovné činnosti patriace do kompetencie MH SR - obchod, cestovný ruch, investície, priemysel a energetiku zabezpečuje jeden štátny zamestnanec dočasne preložený zo služobného úradu Ministerstvo hospodárstva SR do služobného úradu Ministerstvo zahraničných vecí SR (ďalej len „vyslaný expert Ministerstva hospodárstva SR“). Vzhľadom na doterajší široký rozsah agendy pokrývanej SM SR pri OECD, ktorá patrí do kompetencie Ministerstva hospodárstva SR a jej nárast v oblasti energetiky v súvislosti so vstupom do IEA, ako aj  na jej dôležitosť pre Slovenskú republiku vzniká potreba personálneho posilnenia SM SR pri OECD tak, aby bola kvalitne a plnohodnotne zabezpečená agenda energetiky a jadrovej energetiky, vrátane jadrovej bezpečnosti. 
 
Úlohou vyslaného experta Ministerstva hospodárstva SR pre oblasť energetiky a jadrovej energetiky bude zabezpečovať koncepčné a metodické činnosti, týkajúce sa oblasti energetiky vrátane jadrovej energetiky pokrývajúce v plnom rozsahu agendu IEA a NEA, vypracovávať podkladové materiály pre rokovania predstaviteľov SR v IEA a NEA, presadzovať priority SR vo uvedenej oblasti a koordinovať postupy orgánov štátnej správy a inštitúcií SR voči obom medzivládnym organizáciám. Vyslaný expert Ministerstva hospodárstva SR sa bude aktívne zúčastňovať na zasadaniach riadiacich a pracovných orgánov IEA a NEA, bude predkladať správy z rokovaní a analýzy vývojových trendov v príslušnej oblasti, ako aj promptne informovať príslušné orgány SR najmä Ministerstvo hospodárstva SR, Správu štátnych hmotných rezerv SR, Úrad jadrového dozoru a Ministerstvo zahraničných vecí SR o rozhodnutiach a odporúčaniach pripravovaných IEA a NEA. Bude úzko spolupracovať s Úradom jadrového dozoru, ktorý v súlade s uznesením vlády Slovenskej republiky č. 245 z 15. marca 2001 zabezpečuje úlohy a agendu súvisiacu s členstvom Slovenskej republiky v NEA. S cieľom zvýrazniť význam a prínosy z členstva v oboch medzivládnych agentúrach na tvorbu a implementáciu energetickej politiky SR bude vyslaný expert Ministerstva hospodárstva SR zástupcom Stáleho predstaviteľa SR pri OECD poverený agendou IEA a NEA. 
Vytvorenie štátnozamestnaneckého miesta vyslaného experta Ministerstva hospodárstva SR pre oblasť energetiky a jadrovej energetiky je prirodzeným dôsledkom potreby zabezpečiť plnohodnotné členstvo Slovenskej republiky v IEA a NEA a prispeje k zintenzívneniu vzájomnej spolupráce v oblasti energetiky v čo najširšom rozsahu jeho kompetencií.  
 
Materiál prešiel medzirezortným pripomienkovým konaním, ktorého vyhodnotenie je jeho súčasťou. Materiál sa predkladá na rokovanie vlády SR bez rozporov.